I forhold til 2010 er tilskuertallet på Energi Nord Arena steget med 45 procent.

Tilskuer-opturen startede ved den første hjemmekamp i marts, og efter det i foråret lykkedes AaB at sikre sig overlevelse i Superligaen, er  opbakningen til hele Nordjyllands bedste fodboldhold fortsat ind i den nye sæson. - Både spillere, trænere og undertegnede har nævnt det mange gange, men betydningen af den enorme opbakning fra nordjyderne kan ganske enkelt ikke undervurderes, siger AaB's sportsdirektør Lynge Jakobsen til aabsport.dk og tilføjer: - Der er ingen tvivl om, at den fantastiske støtte fra lægterne har kunnet aflæses direkte med flere point på kontoen, og nu venter der en topkamp - endda i den jyske klassiker mod AGF - hvorfor jeg vil blive meget overrasket, hvis snittet for 2011 ikke er steget yderligere efter opgøret søndag aften. I gennemsnit har 8.678 tilskuere fulgt AaB's foreløbige 15 Superliga-hjemmekampe i 2011, mens fremmødet i 2010 var 5.960 pr. kamp.